Meaulnes it-Twil : Ġrajja ta' ferħ u niket kitba ta' Paul Zahra Fil-bidu ta' Meaulnes it-Twil, l-uniku rumanz ippubblikat minn Alain-Fournier qabel mewtu, Wistin Meaulnes jasal l-iskola ta' Sant-Agata, villaġġ fil-qalba tal-kampanja Franċiża, lejn laħħar snin tas-seklu dsatax. Is-Sur Seurel, missier in-narratur, li kien imexxi l-iskola, jaċċetta t-talba tas-Sinjura Meaulnes sabiex binha jiġi aċċettat bħala intern għas-sena skolastika. François Seurel, in-narratur, hu iżgħar minn Wistin iżda hu mill-ewwel jinġibed lejh għax din kienet opportunità li kien ilu jistennieha sabiex filgħaxijiet ma jsibx ruħu aktar waħdu fil-bini tal-iskola u biex jieħu sehem fl-avventuri mat-tfal l-oħrajn wara li jiskulaw. Sa mill-bidu nett François jinduna li Wistin kien se jaqliblu ħajtu ta' taħt fuq. L-avventura, madankollu, tibda meta Meaulnes jaħrab mill-iskola u jissellef mingħajr permess debba b'karrettun biex imur iġib lin-nanniet ta' François mill-istazzjon tal-ferrovija. Fi triqtu lejn l-istazzjon Wistin jintilef u mingħajr ma jaf kif isib ruħu f'dominju misterjuż fil-kampanja fejn kienet qed isseħħ festa stramba. Hu jiddeffes fil-festa bla stedina, u jissogra jieħu sehem fl-attivitajiet li kienu għaddejjin. Hemm jiltaqa' ma' Yvonne de Galais, li xi ftit jew wisq kienet tixbah perfettament lit-tfajla li Wistin kien dejjem joħlom li jiltaqa' magħha. Imbagħad, minħabba ċirkostanzi li ma kinux qed ibassruhom, il-festa tieqaf ħesrem; Meaulnes ikollu jmur lura lejn Sant'Agata u l-ħajja kemm għalih kif ukoll għal François il-ħabib fidil tiegħu tinbidel bħal-lejl minn nhar. L-imkejjen fejn kien jinsab id-dominju misterjuż kienu donnhom mitlufin għal dejjem għassubien ta' Sant'Agata; is-sejba tagħhom kienet qed turi li saritilhom kważi impossibbli. Flaħħar madankollu jirnexxilhom isibu d-dominju l-mitluf, iżda kien għadu dan l-istess post talmeravilji bħalma kien matul il-festa misterjuża? … Meaulnes it-Twil għandu l-ingredjenti ta' rumanz kbir. Essenzjalment dan hu dovut għall-fatt li jinsabu fih livelli differenti ta' interpretazzjoni. Il-qarrej jista' jaqrah sempliċement bħala storja iżda jista' wkoll jaqrah fost livelli ta' interpretazzjoni oħrajn bħala semi-awtobijografija tal-awtur, bħala allegorija mimlija simboli u metafori kif ukoll bħala vjaġġ spiritwali bl-għan li jinstab is-sens tal-ħajja. Hu joffri wkoll emozzjonijiet differenti b'mod speċjali dawk surrealistiċi li jġiegħluk tħoss li r-realtà teżisti mhux biss fid-dinja li naraw iżda wkoll fi bnadi oħrajn fil-ħolm tagħna. U l-punt komuni bejn dawn iż-żewġ dimensjonijiet kif jidher firrumanz hu misteru fih innifsu. Mimli intertestwalità minn awturi bħal Victor Hugo, André Gide u Daniel Defoe r-rumanz hu stess isir sors ta' intertestwalità għal awturi prominenti oħrajn bħal Francis Scott Key Fitzgerald (The Great Gatsby 1925), André Dhôtel (Le Pays où l'on n'arrive jamais 1955) u John Fowles (The Magus 1966). It-traduzzjoni ta' Le Grand Meaulnes bħala Meaulnes it-Twil ma kinitx xi ħaġa ħafifa. Meta kien qed jikteb ir-rumanz Alain-Fournier kien għadu qed jesperimenta bl-istil ta' kitbitu. Listruttura tas-sentenzi tiegħu hi kultant ferm diffiċli biex tinqaleb għall-Malti billi l-awtur ta' spiss jaqleb is-sekwenza loġika tas-sentenza Franċiża li tant hi simili għall-binja tas-sentenza bil-Malti. Nemmen tassew li l-iskopos tat-traduzzjoni letterarja għandu jkun l-ekwivalenza letterarja u l-qlib tal-binja tas-sentenzi Franċiżi għall-Malti kienet waħda mid-diffikultajiet ewlenin biex jintlaħaq dan il-għan. Madankollu, il-proċess tat-traduzzjoni ta' dan ir-rumanz li minħabba raġunijiet ta' spazju mhux se nitkellem dwaru f'dan l-artiklu evidentement jinvolvi diffikultajiet oħrajn. Iżda hemm waħda partikulari fost dawn id-diffikultajiet li nixtieq insemmi billi din hi marbuta ma' dak li miktub hawn fuq rigward il-livelli ta' interpretazzjoni tal-letteratura b'valur estetiku. Kunxju ta' dawn l-aspetti differenti tar-rumanz, għamilt għalhekk dak kollu possibbli biex inwassal b'mod validu l-livelli differenti ta' interpretazzjoni li wieħed jista' jattribbwixxilu. Bħala eżempju partikulari ta' din ix-xorta ta' diffikultà nirriferi l-qarrej għall-interpretazzjoni simbolika mifruxa f'Meaulnes it-Twil. Kliem bħal baħar (mer) u omm (mère) fost oħrajn hu użat simbolikament fir-rumanz u għalhekk kelli niżgura li nżomm b'attenzjoni kbira dan l-element simboliku fit-test kollu tat-traduzzjoni. U dan minkejja l-fatt, kif jidher mill-eżempju, li ma tistax tinżamm l-ekwivalenza fonetika tiegħu. Il-qari ta' rumanzi bħal Le Grand Meaulnes / Meaulnes it-Twil mhux biss hu gost fih innifsu iżda joffri wkoll mumenti ta' riflessjoni dwar is-sens tal-eżistenza tagħna u dwar iċ-ċiklu rikorrenti tal-ħajja. Is-seħer tar-rumanz ta' Alain-Fournier hu li l-qarrejja jindunaw bl-effetti veri tal-ħolm mitluf f'dinja mimlija nostalġija għall-innoċenza taż-żgħurija u għall-purità tażżgħożija. Bla dubju ta' xejn hu joffri storja ta' ferħ u ta' niket iżda fuq kollox hu storja b'tema dwar dak kollu li jseħħ fil-ħajja, li la darba jkun seħħ ma jkunx jista' jinkiseb lura.